যারা সহজের মাঝে জগতের মৌল প্রত্যয়গুলো খুঁজে পান তারা জানেন কত অল্পে কত বিশালতা সুপ্ত থাকে; আপনি ধ্যানে তাকে খুঁজে নেবেন বলে। রেখা ও রং তেমন সহজ হতে চায় কারও কারও হাতে। সহজ হয়ে ওঠা রেখা ছন্দ ও গভীরতা অভিসারী। একেকটি রেখা একেকটি স্বতন্ত্র জগত। আপনি রেখা সমূহকে নিজের মানসের ছাঁচে বা ফর্মে গড়ে নেবেন। দৃশ্য গড়ে তোলার বাইরে রেখা নিয়ে শিল্পীর ধ্যান থাকে। মনে রাখতে হবে রেখাগুলো এমনিতেই ফলে ওঠে না। এখানে যে বিনিময় ও সঙ্গম ঘটে তা দ্বিমুখী। শিল্পী ও রেখা উভয়েই উভয়কে গড়েন। শিল্পীর মানস তার রেখাকে রূপ দেয়, আর রেখা নিজের মাধ্যমের আখরে হয়ে ওঠে। শিল্পীর মানসে বিশ্ব যেভাবে ধরা দেয় – কারও কারও বাচ্যে – তার বিমূর্ত রূপায়ন ঘটে ঐ একেকটি রেখায়।